Sveitarstjórn Hvalfjarðarsveitar ósátt með svör Jöfnunarsjóðs Heiðarskóli . Sveitarstjórn Hvalfjarðarsveitar hefur lýst yfir vonbrigðum sínum með svör félagsmálaráðuneytisins , fyrir hönd Jöfnunarsjóðs sveitarfélaga , um þátttöku sjóðsins í byggingu leik - og grunnskóla í sveitarfélaginu . Einnig er óánægja með þá möguleika sem sjóðurinn nefnir í staðarvali grunnskóla . Hefur sveitarstjóra og oddvita verið falið að óska eftir viðræðum við ráðuneytið vegna málsins . Eins og kunnugt er sameinuðust fjögur sveitarfélög sunnan Skarðsheiðar á síðasta ári í nýtt sveitarfélag , Hvalfjarðarsveit . Samkvæmt reglum um starfsemi Jöfnunarsjóðs sveitarfélaga er honum heimilt að greiða fyrir sameiningu sveitarfélaga með fjárframlögum . Í ágúst á liðnu ári óskaði Hvalfjarðarsveit eftir stuðningi sjóðsins vegna byggingar leikskóla og grunnskóla í hinu nýja sveitarfélagi og var þar vísað í reglur sjóðsins sem segja honum heimilt að veita fjármagni til að stuðla að endurskipulagningu þjónustu og stjórnsýslu sveitarfélaga í allt að fimm ár frá sameiningu . Ráðgjafanefnd Jöfnunarsjóðsins tók umsóknina til umfjöllunar og að hennar tillögu fór fram úttekt á líklegri þróun sveitarfélagsins næstu fimm árin . Í úttektinni var talið eðlilegt að miða við að íbúum sveitarfélagsins myndi fjölga um 13% á næstu fimm árum og þar af leiðandi myndi nemendum í Heiðarskóla fjölga úr 115 í 130 á næstu árum . Jafnframt taldi nefndin eðlilegt að afskrifaðir væru 300 fermetrar af húsnæði skólans á 2. og 3. hæð , þar sem áður var heimavist , því það rými gæti aldrei nýst að fullu sem skólahúsnæði . Samþykkti ráðgjafanefndin því að leggja til 50% þátttöku sjóðsins í byggingu 300 fermetra húsnæðis miðað við normkostnað að upphæð rúmar 44 milljónir króna . Hlutur sjóðsins í þeirri framkvæmd yrði því rúmar 22 milljónir króna . Þá segir í bréfi Jöfnunarsjóðsins : „ Það er val sveitarfélagsins hvort samþykkt kostnaðarþátttaka sjóðsins verði nýtt í nauðsynlega viðbyggingu Heiðarskóla eða til nýrra grunnskólaframkvæmda í Krosslandi . “ Að sama skapi telur sjóðurinn rétt að taka þátt í byggingu 233 fermetra húsnæðis fyrir leikskóla og er þar um svipaðar tölur að ræða í kostnaði . Þá segir að miðað sé við viðbyggingu leikskólans Hagamel í Melahverfi og við nýjan leikskóla í Krosslandi . Samtals nemur því þátttaka sjóðsins í framkvæmdum við leik - og grunnskóla í Hvalfjarðarsveit rúmum 43 milljónum króna . Einar Örn Thorlacius sveitarstjóri Hvalfjarðarsveitar segir að íbúar hafi beðið lengi eftir svari félagsmálaráðuneytisins enda sé Heiðarskóli í ófullnægjandi húsnæði . Því hafi svar ráðuneytisins valið vonbrigðum því vonast hafi verið eftir mun hærri upphæð , sérstaklega í ljósi þeirra loforða sem gefin voru af stjórnvöldum þegar hrepparnir sunnan Skarðsheiðar „ gengu á undan með góðu fordæmi “ eins og stjórnvöld orðuðu það , þegar sameining þeirra var ákveðin . „ Að auki er óskiljanlegt hvað ráðuneytið á við þegar það nefnir einungis tvo kosti sem í umræðunni eru með byggingu skólabygginga í sveitarfélaginu og sleppir þriðja möguleikanum sem væri nýbygging í Melahverfi “ segir Einar Örn.